झांसी. अपनी पत्नी के नसबंदी का ऑपरेशन कराने के लिए पैसे कम पड़े तो उसके पति ने एक ज्वेलरी व्यापारी को लूट लिया। जब वह ज्वेलरी बेचने जा रहा था तो पुलिस ने उसे गिरफ्तार कर लिया। साथ ही उसके पास से माल भी बरामद कर लिया। आरोपी के अनुसार उसे जेल जाने का मलाल नहीं है। ये काम वह अपनी पत्नी के लिए कर रहा था।
कहां का है मामला
झांसी से करीब 60 किलोमीटर दूर एरच थाना इलाके के कस्बा एरच निवासी लक्ष्मी नारायण सोनी की ज्वेलरी की दुकान है। वह अपनी ज्वेलरी शॉप से 3-4 लाख रुपए की कीमत का सोना-चांदी लेकर जा रहा था। इसी दौरान एक अज्ञात बदमाश ने उनके पास से सोने-चांदी से भरा बैग छीन लिया। पुलिस ने मामले में त्वरित कार्रवाई की।
आरोपी हुआ गिरफ्तार
पुलिस ने बुधवार को आरोपी व्यक्ति को गिरफ्तार कर लिया, जो लूटा हुआ सोना-चांदी बेचने जा रहा था। उसकी तलाशी लेने पर ज्वेलरी बरामद हो गई। बाद में पता चला कि व्यक्ति के पास वही सोना-चांदी था जो सर्राफा व्यापारी से लूटा गया था।
पत्नी का ऑपरेशन कराने के लिए दिया घटना को अंजाम
आरोपी ने अपना नाम एरच निवासी अजय कुमार अहिरवार बताया। उसके पास से पुलिस ने सौ ग्राम सोने और डेढ़ किलोग्राम चांदी के जेवर भी बरामद किए। एसएसपी सुभाष चंद्र दुबे ने बताया कि आरोपी अजय कुमार अहिरवार अपनी पत्नी के नसबंदी का ऑपरेशन कराना चाहता था। उसके बाद खिलाई-पिलाई के लिए रुपयों की जरूरत थी।
ऐसा क्यों किया
उन्होंने कहा कि परिवार वाले उसे रुपए-पैसे नहीं देते हैं। इसलिए उसने ये कदम उठाया। उसने बताया कि उसे पकड़े जाने का मलाल नहीं है। ये सब उसने अपनी पत्नी की खातिर किया। उसे अफसोस इस बात का है कि इसके बाद भी पत्नी का ऑपरेशन नहीं हो पाया। जेल से छूटकर आने के बाद वह ऑपरेशन कराएगा।
फोटो: पुलिस की गिरफ्त में पकड़ा गया आरोपी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva